ועדת הבריאות, כנסת 24, פרוטוקול מספר 168, 2022-07-04 13:44

עידית סילמן: היום 4 ביולי 2022, ה' בתמוז התשפ"ב, השעה 13:44.

עידית סילמן: אנחנו נשמע עדכון של משרד הבריאות על תחלואת הקורונה ואבעבועות הקוף.

עידית סילמן: נמצאת אתנו בזום ד"ר ליאור הכט שגיא ממשרד הבריאות.

עידית סילמן: אנא תציגי לנו בגדול, כי אנחנו רוצים לראות מה קורה.

עידית סילמן: אנחנו שומעים על עלייה גדולה מאוד בתחלואה.

עידית סילמן: אתמול היה דיון בקבינט הקורונה על תמונת המצב.

עידית סילמן: קצת סיכום על מה שעלה שם: אנחנו רואים עלייה בתחלואה של חולים קשים, עלייה בתחלואה של חולים בכלל במדינת ישראל.

עידית סילמן: אנחנו רואים את זה גם כאן בכנסת, שיש כאן הרבה חולים.

עידית סילמן: אני בטוחה שיש גם תחלואה שאנחנו עדיין לא יודעים עליה, שאנחנו לא מכירים את הנתונים לאשורם.

עידית סילמן: על כמה אנחנו עומדים בערך, מה כמות המאומתים בימים אלה?

ליאור הכט שגיא: הכנתי מצגת עדכונים.

ליאור הכט שגיא: הכנו נתונים גם על קורונה וגם על אבעבועות הקוף.

ליאור הכט שגיא: נתחיל מקורונה.

ליאור הכט שגיא: נתונים עדכניים נכון להיום בבוקר: מקדם ההדבקה נמצא בסך הכול בירידה אבל עדיין הוא מעל 1, וזה אומר שעדיין יש איזו התפשטות, אבל אפשר לראות בעיניים גם את המגמה שלו, שהוא יחסית בירידה.

ליאור הכט שגיא: יש פה כמה מקדמי הדבקה שונים: אחד על סמך בדיקות ומאומתים, אחד על סמך חולים קשה.

ליאור הכט שגיא: אדגיש שוב, יש מגמת ירידה, אבל עדיין זה עומד מעל 1, וזה אומר שאנחנו עדיין באיזו מגמה של התפשטות, אם כי אטית יותר.

ליאור הכט שגיא: זה שקף שמסכם את תמונת המצב העדכנית מבחינת אשפוזים.

ליאור הכט שגיא: בבתי החולים נכון להיום בבוקר מאושפזים 1,173 מטופלים, מתוכם אפשר לראות את החלוקה: 682 במצב קל, 117 במצב בינוני, 286 במצב קשה, 63 במצב קשה מאוד.

ליאור הכט שגיא: בשקפים הבאים נוכל לפרט מעט יותר על כל מדד.

ליאור הכט שגיא: זה לוח המאושפזים בבתי החולים מבחינת דרגת החומרה שלהם.

ליאור הכט שגיא: אתם יכולים לראות שבהחלט הייתה מגמה של עלייה, אבל בימים האחרונים אנחנו מזהים מגמת התמתנות, ואולי אפילו ירידה, ואגיד את זה בזהירות.

ליאור הכט שגיא: אפשר לראות את זה בשיפוע של הגרף.

ליאור הכט שגיא: אני אומרת את זה בזהירות, זה דבר שאנחנו עוקבים אחריו כל הזמן.

ליאור הכט שגיא: מבחינת התפלגות המאושפזים, חולי הקורונה והמחלימים במוסדות של אשפוז כללי, אפשר לראות בחלוקה לפי מחוזות.

ליאור הכט שגיא: בסך הכול נראה שמחוז מרכז, במיוחד מחוז תל אביב, הוא עם עומס גדול יותר מאשר בפיזור הגיאוגרפי של צפון ודרום, אבל בהחלט יש מאושפזים בכלל המחוזות.

ליאור הכט שגיא: מבחינת ילדים – בבתי החולים מאושפזים נכון להיום בבוקר 66 ילדים.

ליאור הכט שגיא: כשישה ילדים במצב קשה.

ליאור הכט שגיא: אנחנו עוקבים אחריהם כל הזמן.

ליאור הכט שגיא: מבחינת המגמה אנחנו יכולים לראות שבהחלט הייתה עלייה באשפוזי הילדים.

ליאור הכט שגיא: נזכיר שגם בגלל האומיקרון היה לנו איזשהו "פיק" של אשפוזי ילדים.

ליאור הכט שגיא: אנחנו רואים מגמה דומה, אם כי נמוכה יותר מאשר בשל האומיקרון, צריך לציין את זה.

ליאור הכט שגיא: המגמה דומה אבל ה-"פיק" נמוך יותר.

עידית סילמן: מה אנחנו עושים עם העלייה הגדולה בתחלואה, גם עם החולים הקשים?

עידית סילמן: אין שינוי מבחינת המדיניות של משרד הבריאות כרגע, כלומר לא מבקשים לעטות מסכות וזה נשאר בגדר המלצה לציבור.

עידית סילמן: אנחנו רואים את הפקקים הענקיים בנתב"ג.

עידית סילמן: מה אנחנו עושים עם זה?

ליאור הכט שגיא: כרגע אנחנו עוקבים אחרי הנתונים.

ליאור הכט שגיא: ראינו עלייה גדולה וכרגע רואים התמתנות כלשהי ואולי אפילו, אני אומרת את זה בזהירות, התחלה של ירידה.

ליאור הכט שגיא: יש כל הזמן דיונים, כל הזמן הערכות מצב, מסתכלים על הנתונים.

ליאור הכט שגיא: כרגע ההמלצה לציבור היא המלצה, זו לא חובה, על עטיית מסכה בחללים סגורים, מלווה בהסברה מסיבית ואינטנסיבית בשביל שהציבור יבין שהוא צריך בעצמו לקחת את האחריות ולעטות מסכה בחלל סגור.

ליאור הכט שגיא: נכון שאין הגבלות.

ליאור הכט שגיא: בנושא מדיניות – אשמח שנפנה את השאלות לפרויקטור בדיון הבא, אבל נכון שכרגע לא היה שינוי במדיניות וזה נשאר בגדר המלצה.

עידית סילמן: אני באופן אישי, גם לאור הנתונים, קובלת על ההחלטה הזאת.

עידית סילמן: אני חושבת שבטח במקומות שהם דיונים פנימיים, שולחנות עגולים, חדרי ועדות כמו שקיימנו היום, מקומות שנמצאים בהם אנשים בסיכון, נתב"ג – אין בעיה, הורדתם את הבדיקות.

עידית סילמן: אנשים מכל העולם נמצאים שם בצפיפות במשך המון שעות, הולכים, חוזרים.

עידית סילמן: אני חושבת שמסכות זה המינימום, בטח לאנשים שנמצאים בסיכון.

עידית סילמן: אני חושבת שזו צריכה להיות הנחיה לציבור במקומות מסוימים.

עידית סילמן: אנחנו רואים את העלייה המדאיגה בתחלואה.

עידית סילמן: אפשר למתן אותה, אפשר לחסוך אותה.

עידית סילמן: צריך לראות מה עושים עם זה.

עידית סילמן: אני גם לא רואה את ההיערכות של משרד החינוך – ודיברנו על כך כמה פעמים – לאותם מאווררים שאמורים להגיע עוד מעט.

עידית סילמן: אני מבינה שלגבי חיסוני ילדים יש התקדמות ויש הוראה של הצט"מ.

ליאור הכט שגיא: אנחנו נעדכן, בהחלט.

ליאור הכט שגיא: גברתי היושבת-ראש, ברשותך רק אסיים את העדכונים ואז נענה על כל השאלות במרוכז.

ליאור הכט שגיא: מבחינת יולדות ונשים בהיריון – אפשר לראות שבהחלט הייתה מגמת עלייה אבל עכשיו אנחנו במגמת ירידה והתייצבות.

ליאור הכט שגיא: מבחינת חולים המאושפזים במצב קשה – הייתה לנו גם פה עלייה.

ליאור הכט שגיא: במהלך סוף השבוע אתם יכולים לראות את מספר החולים קשה וקריטיים.

ליאור הכט שגיא: אתמול ראינו התחלת מגמה של התמתנות וירידה, אבל זה מוקדם ואנחנו ממשיכים לעקוב.

ליאור הכט שגיא: חלוקה לריצוף וריאנטים – אנחנו יכולים לראות שגם בקרב חוזרי חו"ל, גם בקרב מידע מן הקהילה וגם בקרב המאושפזים הווריאנט השולט במדינת ישראל כרגע הוא ה-5.BA.

ליאור הכט שגיא: זאת מגמה שאנחנו רואים אותה בכל העולם, היא לא מפתיעה אותנו.

ליאור הכט שגיא: אנחנו ממשיכים לעקוב אחרי הריצופים.

ליאור הכט שגיא: אעדכן שזה כבר יותר מ-50%.

ליאור הכט שגיא: קחו בחשבון שלגבי הריצופים שאנחנו רואים לוקח זמן עד שאנחנו מקבלים את התשובות אז אנחנו מסתכלים מעט לאחור.

ליאור הכט שגיא: אנחנו יודעים שהיום ה-5.BA הוא הווריאנט הדומיננטי והשולט.

עידית סילמן: לפני שאנחנו עוברים לאבעבועות הקוף, מתי מדינת ישראל מתחילה לחסן את הילדים מתחת לגיל חמש?

ליאור הכט שגיא: במהלך השבוע שעבר התקיימו ארבע ימי דיונים מרתקים מאוד ואינטנסיביים מאוד בארצות הברית, יומיים ב-FDA ועוד יומיים ב-CDC.

ליאור הכט שגיא: בתום הדיונים הללו יצאה הנחיה להמליץ על חיסוני הילדים בארצות הברית.

ליאור הכט שגיא: הצט"מ, שהוא המקבילה אצלנו, התכנס מיד לאחר מכן לדיון, שבו הוצגו הנתונים גם של חברת פייזר וגם של חברת מודרנה, והשבוע התנהל עוד דיון, עם הצגת נתוני תחלואת הילדים והצגת כל הנתונים המקצועיים.

ליאור הכט שגיא: הצט"מ הצביע והתוצאות התפרסמו.

ליאור הכט שגיא: כרגע ההחלטה נמצאת אצל מנכ"ל משרד הבריאות ואני מעריכה שבימים הקרובים תצא ממנו ההודעה.

עידית סילמן: כלומר עוד אין הנחיה על ידי משרד הבריאות לחסן.

ליאור הכט שגיא: זה כרגע על שולחנו של המנכ"ל אחרי שכלל הדיונים המקצועיים התבצעו וההמלצות התפרסמו על ידי הצט"מ.

עידית סילמן: אנחנו יודעים אם בכלל יש למדינת ישראל חיסוני ילדים בפועל?

ליאור הכט שגיא: יש לנו פלקונים שאפשר למהול אותם למינונים שונים, אבל יש גם תהליך רכש מתקדם להבאת הפלקונים הייעודיים לארץ.

ליאור הכט שגיא: התהליך הזה נמצא בשלבים מתקדמים מאוד.

עידית סילמן: הוועדה קוראת לרכש חיסונים כבר המון המון זמן.

עידית סילמן: לא רק רכש חיסונים אלא להתחיל להיערך לקראת זה.

עידית סילמן: אנחנו יודעים שיש כאן שלוש מנות: אחת בפייזר ושתי מנות במודרנה.

עידית סילמן: אני יודעת שיש כאן 13 שבועות להתמגנות מלאה בקרב ילדים.

עידית סילמן: אם אנחנו נגיע בנתוני תחלואה שימשיכו כך לעלות ונעבור את הקיץ הזה בגל גדול מאוד, אנחנו רואים שבסוף מספר החולים הקשה בבתי החולים עולה.

עידית סילמן: אנחנו רואים את הדוברות של כל בית חולים מוציאה בכל בוקר בכל קבוצות הווטצאפ של רשתות הבריאות למיניהן את הנתונים, אנחנו עוקבים אחרי זה.

עידית סילמן: אנחנו מבינים שבסופו של דבר יש לנו אחריות להגן על האוכלוסייה המבוגרת.

עידית סילמן: ההגנה על האוכלוסייה המבוגרת שנמצאת תחת סיכון היא גם דרך אותם ילדים ונוער, בטח היום כשהם נאלצים להגיע לסבא ולסבתא המבוגרים ששומרים עליהם בקיץ בהיעדר אפשרות של ההורים לקחת חודשיים חופש או מספיק קייטנות ולהיות איתם.

עידית סילמן: ולכן אני חושבת שדווקא כאן אנחנו נמצאים בסיכון גדול יותר לאוכלוסייה המבוגרת יותר.

עידית סילמן: צריך לצאת כבר עם חיסוני הילדים, ולא רק זה, גם לבדוק לגבי הילדים בגילאי חמש ומעלה האם חיסנו את כולם, האם קראנו לכולם, האם אפשר לעשות תזכורת דרך קופות החולים לכל הילדים שעדיין לא עברו חיסונים.

עידית סילמן: ילדים שעברו חלק מן החיסונים, שקיבלו רק חלק מן המנות – יש כאלה שלנתנו להם מנה ראשונה.

עידית סילמן: אנחנו יודעים מה הפער בין המנה הראשונה למנה השנייה שילדים קיבלו.

עידית סילמן: האם כולם כבר התחסנו?

עידית סילמן: מה שיעור הילדים מעל גיל חמש שחוסנו באופן מלא?

עידית סילמן: אנחנו יודעים להגיד נתונים, פחות או יותר?

ליאור הכט שגיא: כן.

ליאור הכט שגיא: היינו מעל 20%, אבל צריך לקחת בחשבון שהמכנה של הנתון שאת מבקשת משתנה כל הזמן.

ליאור הכט שגיא: למה?

ליאור הכט שגיא: כי קבוצות הגיל משתנות, נוספים ילדים חדשים בני חמש וילדים אחרים יוצאים מקבוצת הגיל הזאת כי הם חוגגים את יום הולדת 11.

עידית סילמן: נכון, הוא נתון משתנה, אבל צריך לומר שהנתון עדיין נמוך מאוד.

עידית סילמן: בכל שלב שבו בדקנו היינו סביב הנתונים האלה, של 20%.

עידית סילמן: צריך לומר שזה נתון נמוך.

ליאור הכט שגיא: תמיד אנחנו שואפים לעשות הרבה יותר טוב.

ליאור הכט שגיא: יש עבודת הסברה גם של איגוד רופאי הילדים, גם של משרד הבריאות, גם של קופות החולים.

ליאור הכט שגיא: גם כשאנחנו מסתכלים לדוגמה על ארצות הברית אנחנו רואים שאנחנו לא היחידים שמתקשים בהסברה ואנחנו יודעים שיש חשיבות רבה מאוד לחסן את הילדים.

עידית סילמן: נכון.

עידית סילמן: ליאור, זה שאנחנו יודעים את זה, זה שאנחנו אומרות את זה – זה לא מספיק.

עידית סילמן: משרד הבריאות צריך לקחת כאן אחריות ולצאת עם זה קדימה.

עידית סילמן: אנחנו בחופש הגדול עכשיו.

עידית סילמן: יש כאן איזו הזדמנות, כי אם אנחנו רוצים להחזיר את כולם לבתי הספר מוגנים בהתמגנות מלאה, ולא להתחיל להכניס כיתות שלמות לבידוד, אז אנחנו צריכים לקחת אחריות על הדבר הזה.

עידית סילמן: בסוף זה מורים שיהיו חסרים בתוך המערכת, זה ילדים שיהיו חולים.

עידית סילמן: אני לא יודעת אם אתן יודעות, נמצא כאן עמיחי בקרמן, שהוא תלמיד, שמדבר על כך שיש היום לדוגמה בגרות במתמטיקה מועד ב' 5 יחידות, ויש ילדים שלא הלכו לבחינה כי הם חולים בקורונה ואין להם אפשרות להשלים.

עמיחי בקרמן: אתקן אותך, עידית.

עמיחי בקרמן: אני לא תלמיד אלא תלמיד לשעבר.

עידית סילמן: הוא ייצג תלמידים.

עמיחי בקרמן: אתמול בלילה פנתה אליי תלמידה בכיתה י"א.

עמיחי בקרמן: אמרו לי: כמי שנמצא כאן בכנסת יש לך את הקול.

עמיחי בקרמן: תעשו משהו, לא הגיוני שממשיכים ככה ללכת.

עמיחי בקרמן: והנה יותר חמור, היום אין מועד נבצרים לחולי קורונה.

עמיחי בקרמן: זה אומר שמי שהיום נבחן במועד ב', מה עם אלה שהם חולי קורונה?

עמיחי בקרמן: איפה הטיפול בהם?

עמיחי בקרמן: זה מה ששילת חדד אמרה, ויש להם פתרון.

עמיחי בקרמן: הילדים אומרים: קחו לנו את החופש הגדול ונעשה את זה.

עמיחי בקרמן: זה מה ששילת כתבה בפוסט שלה.

עמיחי בקרמן: שלחתי לעידית, אתם יכולים לכתוב בפייסבוק "שילת חדד" ולראות את הפוסט החשוב שלה בנושא הזה.

עמיחי בקרמן: באמת לא הגיוני שהם לא יכולים להיבחן ותלך להם הבגרות, במיוחד שילת שדיברה על עצמה, שהיא תלמידת י"ב ובעוד רגע היא תלך לשירות צבאי.

עמיחי בקרמן: למה שזה יהיה על השירות שלה, שהיא תחזור לעשות בגרות?

עידית סילמן: גם מכאן אנחנו נפנה את השאלה הזאת למערכת החינוך.

עידית סילמן: הם לא נמצאים בדיון הזה כרגע, וגם מפאת הזמן הקצר אין לנו אפשרות, אבל אנחנו צריכים להתחשב בעובדות הללו.

עידית סילמן: יש ילדים שנמצאים עכשיו במבחני בגרות.

עידית סילמן: בסופו של דבר אין מועד מיוחדים לחולי קורונה.

עידית סילמן: אנחנו צריכים לקחת גם את זה בחשבון.

עידית סילמן: זה אירוע שהמדינה צריכה להיערך אליו בצורה הרבה יותר מסודרת.

עידית סילמן: השאלה מה עושים בהיבט הזה.

ליאור הכט שגיא: אני חושבת שכל העבודה המשותפת שצריכה להיעשות בין משרד הבריאות, משרד החינוך ומשרדים שונים, עבודת צוות, אנחנו תמיד אומרים בבריאות הציבור: צריך להסתכל על האוכלוסייה מכל הכיוונים כי בסופו של דבר, כפי שאמרת, גברתי יושבת-הראש, האוכלוסייה קשורה האחד לשני.

ליאור הכט שגיא: אם הנכד נדבק ומדביק את הסבא או את הסבתא, או כמו שאנחנו מדברים למשל על עולם הפוליו, אשאיל את זה משם, שאנחנו מדברים על חיסוני ה-bOPV, החיסון החי-מוחלש, כשמגיעים הורים ושואלים אותנו: רגע, אבל הילד שלי כבר מחוסן בחיסון של הזריקה, למה אני צריך לתת לו גם את הטיפות?

ליאור הכט שגיא: אז אנחנו מסבירים: בתוך הבית יש תינוק צעיר שעדיין לא התחסן, יש סבא או סבתא עם דיכוי חיסוני.

ליאור הכט שגיא: בסופו של דבר אנחנו חיים כולנו ביחד מחוברים האחד לשני.

ליאור הכט שגיא: ככל שנהיה מוגנים יותר אנחנו נגן על אותם אנשים שלא יכולים להתחסן.

עידית סילמן: אנחנו כוועדה ניסינו לעזור המון בדוברות של הדברים האלה החוצה, להדהד את המסרים, אבל אני רואה שיש גבול כמה אנחנו יכולים לעשות את זה.

עידית סילמן: יכול להיות שצריך לחשוב על קמפיין קצת יותר רחב, קצת יותר משמעותי, שיוכל לכלול.

עידית סילמן: הנה אנחנו רואים אבעבועות קוף והנה אנחנו רואים קורונה והנה אנחנו רואים פוליו, והרבה דברים צפים ועולים וחוזרים גם.

עידית סילמן: כלומר מבחינת משרד הבריאות אין כרגע שינוי במדיניות.

עידית סילמן: גם לאור העלייה בחולים הקשים אנחנו לא רואים עדיין שינוי במדיניות, לא של מסכות, לא מסכות בחללים סגורים, לא בנמל תעופה וגם לא במטוסים, צריך לומר.

עידית סילמן: אני חושבת שיש כאן פספוס, כי מצד אחד אנחנו לא עושים קמפיין מטורף על התחסנות והתמגנות, לוודא מי עדיין לא השלים את כל הרצף של החיסון או למי זה חסר.

עידית סילמן: אנחנו יודעים שהמבוגרים שלנו עברו חיסונים וככל שהזמן עובר מאז מתן החיסונים היעילות של החיסון הולכת ופוחתת ולכן יש רבים שנדבקים בפעם השנייה והשלישית ויש לזה השפעות מרחיקות לכת.

עידית סילמן: אני חושבת שהחיבור של שני הדברים הללו, של הירידה ביעילות חיסונית, חוסר התמגנות מלאה של האוכלוסייה, ומנגד של וריאנטים חדשים שנכנסים – הורדנו את הבדיקות בנתב"ג, אנחנו לא בודקים וריאנטים חדשים שעלולים להיכנס, שזה אולי לא ה-5.BA אלא אחרים שיהיו כאן וכדומה, ואנחנו גם לא מחייבים מסכות בחללים סגורים לשבים מחו"ל.

עידית סילמן: אני חושבת שאנחנו קצת מאבדים את המומנטום ואת המנוף שכרגע יש לנו לקראת גל נוסף.

ליאור הכט שגיא: נכון שיש הכרזת מדיניות.

ליאור הכט שגיא: כל הזמן הנושאים האלה נמצאים על השולחן ועוקבים אחריהם, אלה נושאים שנדונים יום-יום.

ליאור הכט שגיא: רציתי לגעת בנושא הבדיקות בנתב"ג.

ליאור הכט שגיא: נכון שהוחלט על ביטול הבדיקות בנתב"ג בשל שיקולים רחבים מאוד והסתכלויות שונות.

ליאור הכט שגיא: אנחנו כן עובדים קשה מאוד על הבאת דגימות ממטופלים מן הקהילה שהם עשרה ימים ממועד נחיתתם בנתב"ג.

ליאור הכט שגיא: אנחנו משקיעים בזה המון מאמץ ואנרגיה בשביל לחפות על ביטול הבדיקות בנתב"ג וזה נותן לנו תוצאות יפות יחסית.

ליאור הכט שגיא: את זה אני אומרת בהקשר של ניטור וריאנטים חדשים, שאנחנו מקבלים מודיעין, או אוספים מודיעין אקטיבית מן העולם ולמעשה גם מחפשים את הווריאנטים אצלנו בישראל.

ליאור הכט שגיא: אנחנו כן עושים את כל המאמצים בגדר מה שאפשר לעשות כרגע.

עידית סילמן: בסדר גמור.

עידית סילמן: אני לא אומרת שלא.

עידית סילמן: אני חושבת שזה אולי לא אתך, כי בסופו של דבר קובעי המדיניות במשרד זה השרים, המנכ"לים ואנשים אחרים, לא אתם דווקא שמייצגים את הפן המקצועי הרפואי.

עידית סילמן: מבחינת מדיניות לדעתי זה צריך להשתנות, צריך קצת לעצור סוסים כרגע לאור העלייה המשמעותית בנתוני התחלואה שאנחנו רואים וחווים אותה בבתי החולים הלכה למעשה.

עידית סילמן: אנחנו בעומסים גדולים מאוד של שלל דברים ואני לא חושבת שמדינת ישראל באמת ערוכה לאירוע הזה.

עידית סילמן: כמה משפטים לגבי אבעבועות הקוף, כי אנחנו צריכים לסיים את הדיון.

עידית סילמן: גם כאן יש לנו עלייה בכמות הנדבקים.

ליאור הכט שגיא: נכון.

ליאור הכט שגיא: הבאתי לכם נתונים עדכניים.

ליאור הכט שגיא: תודה לפרופ' זהר מור וד"ר אמיליה אניס מן האגף לאפידמיולוגיה שעזרו לי באיסוף הנתונים, לד"ר מיכל סביון – יש הרבה מאוד אנשים שעושים עבודה טובה מאוד.

ליאור הכט שגיא: אסביר שבעקומה אפידמיולוגית אנחנו מסתכלים על המאומתים לאבעבועות הקוף לפי תאריך הדגימה החיובית ואנחנו מסתכלים על האפידמיולוגיה, כלומר אנחנו רוצים לדעת האם אותם מטופלים נדבקו בחו"ל, או נדבקו מתייר שהיה במדינת ישראל, או נדבקו בארץ, כי אנחנו רוצים לראות את האפידמיולוגיה של המגפה.

ליאור הכט שגיא: אם אנחנו מסתכלים לאורך ציר הזמן משמאל לימין אנחנו רואים שני דברים.

ליאור הכט שגיא: ראשית, יש לנו בהחלט עלייה במאומתים.

ליאור הכט שגיא: היא לא מפתיעה אותנו, אנחנו רואים מה קורה בעולם, יותר מ-6,000 מאומתים ביותר מ-40 מדינות בעולם, אז לא מפתיע אותנו שגם בישראל יש עלייה במאומתים.

ליאור הכט שגיא: תיכף ניגע במה אנחנו עושים לגבי זה.

ליאור הכט שגיא: הדבר השני שחשוב להראות פה הוא שגם האופי האפידמיולוגי של ההדבקות משתנה.

ליאור הכט שגיא: מה זה אומר?

ליאור הכט שגיא: אם בהתחלה המאומתים הראשונים היו כאלה שנדבקו בחו"ל או כאלה שנדבקו מתיירים שהגיעו מחו"ל, אנחנו רואים שבימים האחרונים המגמה הזאת משתנה ובהחלט כבר יש הדבקות בתוך ישראל.

ליאור הכט שגיא: אנחנו מתאימים את הפעולות שלנו, את הניטור שלנו, את ההסברה שלנו בדיוק לדבר הזה, ותיכף אפרט.

ליאור הכט שגיא: אני מבטיחה לקצר בדבריי.

ליאור הכט שגיא: יש סך הכול 50 מאומתים נכון להיום בבוקר.

ליאור הכט שגיא: יש עוד כמה דגימות שנמצאות בעבודה.

ליאור הכט שגיא: חשוב להדגיש, כל המאומתים נמצאים במצב טוב ושוחררו לבידוד בביתם.

ליאור הכט שגיא: אנחנו עושים מעקב יום-יומי ונמצאים איתם בקשר יום-יומי.

ליאור הכט שגיא: כולם גברים שמקיימים יחסי מין עם גברים, מה שאנחנו קוראים לו MSM, וכפי שאמרתי אנחנו רואים שינוי באופי האפידמיולוגי לכיוון הדבקה בתוך הארץ.

ליאור הכט שגיא: כפי שהזכרתי קודם במשפט, מבחינת תמונת המצב בעולם אנחנו רואים עלייה חדה במקרים, גם בפיזור הגיאוגרפי וגם במספר המאומתים.

ליאור הכט שגיא: כבר חצינו את רף ה-6,000 וזה הולך ועולה.

ליאור הכט שגיא: בשקף הבא אפשר לראות את הפיזור הגיאוגרפי.

ליאור הכט שגיא: מרבית המדינות בעולם דיווחו כבר על לפחות מקרה אחד.

ליאור הכט שגיא: אנחנו רואים שזה בעיה או התפשטות עולמית.

ליאור הכט שגיא: ארגון הבריאות העולמי התכנס השבוע לדון בהתפרצות הזאת של אבעבועות הקוף בעולם ובדרכי התגובה.

ליאור הכט שגיא: הייתה החלטה ראשונית של הארגון, עם אמירה שהם רוצים להתכנס בימים הקרובים ולשקול שנית את ההחלטה שלהם.

ליאור הכט שגיא: אנחנו כמובן נעדכן.

ליאור הכט שגיא: אנחנו עוקבים אחרי ההנחיות של ארגון הבריאותי העולמי כל העת.

ליאור הכט שגיא: מפאת קוצר הזמן נדלג על השקף הבא.

ליאור הכט שגיא: אגיד מילה על נושא התרופות והחיסונים.

ליאור הכט שגיא: דיברנו על זה גם בשבוע שעבר.

ליאור הכט שגיא: תהליך הרכש לחיסון דור שלישי החדש נמצא במגעים אינטנסיביים מאוד ומתקדמים מול החברה.

ליאור הכט שגיא: אנחנו מחכים להגעת החיסונים בכמות הגדולה אל הארץ.

ליאור הכט שגיא: כן הצלחנו להשיג כמות ראשונה של החיסונים, כבר יש לנו חיסונים מן הסוג הזה במדינת ישראל, אמנם עוד לא בכמות גדולה מאוד אבל בכמות ראשונית.

ליאור הכט שגיא: בהחלט יש לנו כבר מענה לתת לאנשים שיידרשו לכך.

עידית סילמן: חושבים לחסן את כל האוכלוסייה כנגד זה או כרגע עדיין לא?

ליאור הכט שגיא: היום בערב יתכנס צט"מ מיוחד ייעודי לדון בנושא, עם כל אנשי המקצוע שמתמחים בעניין, ויהיה דיון ייעודי בנושא.

ליאור הכט שגיא: במקביל אנחנו עוקבים גם אחרי המדיניות של מדינות אחרות בעולם ואנחנו לחלוטין מתואמים בעניין הזה.

ליאור הכט שגיא: אותו דבר גם לגבי התרופות – יש לנו תרופה שקיימת במדינת ישראל לטיפול במקרה הצורך למישהו מאוכלוסיות הסיכון, ובמקביל יש רכש אינטנסיבי של התרופות מן הדור החדש ואנחנו מתקדמים מאוד בעניין הזה.

ליאור הכט שגיא: מילה אחרונה שחשוב לי להגיד על הסברה – אנחנו פועלים בכמה מישורים.

ליאור הכט שגיא: קודם כול במישור הצוותים הרפואיים, הצוותים הסיעודיים.

ליאור הכט שגיא: אנחנו קיימנו כבר וו'בינג-אר אחד ואנחנו מתכננים מיד אחרי הצט"מ שמתכנס הערב וו'בינג-אר נוסף לעדכונים לצוותי הרפואה.

ליאור הכט שגיא: קודם כול להעלות מודעות, שנית לעדכן אותם בהנחיות שמשתנות, בחיסונים, בתרופות, בכל המידע החדש שמצטבר.

ליאור הכט שגיא: הדבר השני שאנחנו עושים, אנחנו עובדים בצורה צמודה ואינטנסיבית עם הקהילה הלהט"בית בישראל, עושים את זה בשיתוף פעולה מלא איתם, ברגישות מלאה.

ליאור הכט שגיא: הצגתי כאן שתי דוגמאות לפרסומים שאנחנו עושים בתוך הקהילה עצמה ומגיעים לחשיפה יפה מאוד.

ליאור הכט שגיא: אני בהחלט יכולה להגיד שיש מטופלים שמגיעים למיון ומספרים לנו: בעקבות הפרסומים שלכם נדלקה לי נורה אדומה, עלה לי חשד ובאתי להיבדק.

ליאור הכט שגיא: תודה.

עידית סילמן: תודה רבה, ליאור הכט.

עידית סילמן: כמה מילים שלנו לסיכום.

עידית סילמן: ד"ר ליאור הכט, ביחד עם ד"ר שרון אלרעי-פרייס וכל הצוות שלכם במשרד הבריאות, קודם כול אני רוצה להגיד לכם מילה אחת: תודה רבה על המקצועיות שלכם, תודה רבה על כך שאתם לא מפחדות ולא מפחדים להגיד את העמדה המקצועית שלכם, שלעיתים אולי לא נשמעת פופולרית במדינת ישראל, או ביחס לאוכלוסיות מסוימות שחושבות שאולי היא לא מספיקה מתאימה להן או פופולרית עבורן.

עידית סילמן: אנחנו גם כנבחרי ציבור וגם כחברי כנסת נמשיך להגן עליכם ולומר שההתנהגות צריכה להיות ראויה, השיח בטח צריך להיות מכבד וכל דבר שלא תואם את הקו הזה צריך להיאכף בצורה מידית ובמידה הנכונה.

עידית סילמן: יש לכם את הגב המלא שלנו בתוך ועדה ובתור חברי כנסת.

עידית סילמן: אנחנו מעריכים את המקצועיות של משרד הבריאות בהיבטים הללו ואנחנו רוצים להודות לכם על הנכונות לבוא לכאן, להביא את הדברים, לומר אותם פעם אחר פעם, להסביר אותם לציבור, לא לפחד ולעשות את השליחות שלכם, שהופקדתם עליה, את מה שאתם נשבעתם לו בשבועת הרופא שלכם.

עידית סילמן: אז יש לכם גם את הגב שלנו ואנחנו מאוד מאוד רוצים ורוצות, ואני באופן אישי מבקשת להודות על זה.

ליאור הכט שגיא: קודם כול, תודה רבה ליושבת-הראש על הדברים החשובים מאוד הללו.

ליאור הכט שגיא: רציתי להגיד בהזדמנות הזאת, אנחנו תמיד נמשיך עם האמת המקצועית.

ליאור הכט שגיא: אנחנו לא ניתן לשום גורם כזה או אחר לגרום לנו לסטות מילימטר מן הדרך המקצועית ומן הדרך המדעית.

ליאור הכט שגיא: תודה רבה על הדברים החשובים שלך.

עידית סילמן: אנחנו באמת דורשים ומבקשים שזה לעולם לא יגרום לכם לסטות מדרככם וממה שמנחה אתכם.

עידית סילמן: אנחנו נמשיך ונלווה, וגם נדרוש תשובות, וגם נעמיס עליכם עבודה כשצריך, אבל באמת בשיתוף פעולה ובראייה אדירה לטובת בריאות הציבור.

עידית סילמן: אני רוצה להודות לך, מירי, על הנכונות ועל השותפות ועל מאור הפנים, ולא בעצבים ובכעס עלינו.

עידית סילמן: הרבה פעמים שיגענו פה את כל המערכות באמת לטובת בריאות הציבור וראייה שאנחנו לא רק נבחרים אלא מרגע שנבחרנו אנחנו הופכים להיות שליחי ציבור, שליחים של העם.

עידית סילמן: אני רוצה להודות לצוות המקצועי ובכלל לצוות השר וגם לשר על הרגעים המשמעותיים שהם עמדו כאן לרשותנו.

עידית סילמן: אין ספק שאני חלוקה עליו בהרבה דברים אבל היו גם הרבה דברים שלטובת הציבור ידענו לשתף פעולה ולהביא אותם, וגם אם לא תמיד שיתפנו פעולה תמיד טובת הציבור הייתה לנגד עינינו וזה מה שהכריע תמיד את הכף.

עידית סילמן: צריך לומר תודה גם לנועה היימן וגם לרועי רייכר ולדניאל פדון ולנריה ולגאיה ולתמר, לכל הצוות של משרד האוצר, שגם הרבה פעמים כשלא היו להם תשובות הם עשו את זה בחן ובנועם, ואנחנו תמיד לחצנו יותר – חיים הופרט, ספי מנדלוביץ', נחמן אש, באמת כל האנשים המקסימים שתמיד עמדו לשירותנו.

עידית סילמן: אני חייבת לומר שהאנשים שממלאים את השדרה הציבורית של מדינת ישראל הם אנשים ראויים ואנחנו שמחים וגאים על כך, אז תודה רבה לכולם.

עמיחי תמיר: אני שמח שד"ר הכט עדיין אתנו.

עמיחי תמיר: אני רוצה להעיר הערה מהזווית שלי כחוקר מגפות.

עמיחי תמיר: יש היום מגמה בעולם של שינוי הזנים.

עמיחי תמיר: אנחנו עוברים מן הזן הסיני שפתח את המגפה, קוביד 19, דרך דלתא ואומיקרון, לזנים הרבה פחות מדבקים.

עמיחי תמיר: 5.BA הוא יותר מדבק והרבה פחות אלים.

עמיחי תמיר: בעצם התחלופה הזו פירושה מגמה שבעוד זמן לא ארוך במיוחד הסיפור הזה של קורונה יהיה מאחורינו.

עמיחי תמיר: מה דעתך על זה, ליאור?

עידית סילמן: אגיד לך את האמת, אנחנו תמיד מנהלים סיכונים והתפקיד של משרד הבריאות הוא לנהל סיכונים.

עידית סילמן: לא רק לצפות בעקבות דברים שהיו ותרחישים שאולי ההתנהלות תהיה דומה.

עידית סילמן: לומדים מן העבר, צופים את העתיד, אבל תוך כדי גם מנהלים סיכונים.

עידית סילמן: אוי לנו אם אנחנו נאמין שאולי יהיה כאן טוב והזנים יהיו פחות אלימים ופתאום יגיע איזה זן מטורף שיפגע באנשים שיהיה לנו קשה להגן עליהם.

עידית סילמן: אז ניהול הסיכונים הוא חשוב.

עמיחי תמיר: לא אמרתי שצריך להתעלם.

ליאור הכט שגיא: משפט אחרון שמתחבר גם לדברים שלך וגם למה שנאמר פה.

ליאור הכט שגיא: במשרד הבריאות יש אנשי מקצוע משכמם ומעלה, שעובדים 24/7, שעורכים דיונים גם בשבת בבוקר ובחצות הלילה.

ליאור הכט שגיא: גברתי יושבת-הראש יודעת באילו שעות אנחנו עדיין בעבודה או יוצאות מן המשרד.

ליאור הכט שגיא: עושים את זה מכל הלב ובמקצועיות.

ליאור הכט שגיא: לשאלה המקצועית, אנחנו עוקבים אחרי הווריאנטים כל הזמן, לא רק במדינת ישראל אלא גם יש מערך מודיעין שהוקם ועובד בימים אלה ממש, שעוקב אחר הווריאנטים השונים בעולם.

ליאור הכט שגיא: יש לזה חשיבות סופר קריטית, כי ככל שאנחנו מביאים את המודיעין מן העולם אנחנו יודעים להיערך מבעוד מועד ולהגיב בצורה הכי יעילה והכי כירורגית ומדויקת, עם מינימום השפעות על כלל הציבור.

עידית סילמן: ד"ר ליאור הכט, תודה רבה.

עידית סילמן: את באמת מדהימה.

עידית סילמן: אנחנו צופים לך גדולות ונצורות במשרד הבריאות ומחוץ לו.

עידית סילמן: אמן.

עידית סילמן: תודה רבה לכם.

עידית סילמן: אנחנו נועלים את הישיבה.